በኢድ አልፈጥር በአል ላይ ሁከት በመፍጠር የተጠረጠሩ ግለሰቦች ጉዳያቸው እየተጣራ ነው
አዲስ አበባ፤  ነሐሴ 4/2005 (ዋኢማ) – ሀሙስ ዕለት በአዲስ አበባ ስቴዲየም የተከበረውን የኢድ አል ፈጥር በዓል ፍፃሜን ተከትሎ ሁከት ለመፍጠር ተንቀሳቅሰዋል ተብለው ተጥርጠረው በቁጥጥር ስር የዋሉ ጥቂት ግለሰቦች ጉዳይ እየተጣራ መሆኑን የኢትዮጵያ ፌደራል ፖሊስ ኮሚሽን አስታወቀ።ሙስሊሙ ማህበረሰብ በእለቱ ከማለዳው ጀምሮ ወደ አዲስ አበባ ስቴዲየም በማቅናት በአሉን አክብሮ ተመልሷል።ይሁን እንጅ ከበዓሉ ፍጻሜ በኋላ በአንዳንድ ግለሰቦች አማካኝነት ሙስሊሙን  የሚያስቸግር እና የሚጎዳ ተግባር አልፎ አልፎ መስተዋሉን ፥ የኮሚሽኑ ኮሚሽነር ጀኔራል ኮሚሽነር አሰፋ አብዩ ለፋና ብሮድካስቲንግ ኮርፖሬት ተናግረዋል።ኮሚሽነር አሰፋ እንዳሉት በአሉን ለማወክ እንቅስቃሴ ያደረጉት እነዚህ ግለሰቦች ሰላም ለማስከበር በተሰማራው ፖሊስ አማካኝነት በቁጥጥር ስር ውለው ጉዳያቸው እየተጣራ ነው።ከዚህ ባለፈ ግን በቁጥጥር ስር በማዋሉ ሂደት ላይ በሰው ህይወት ላይ አደጋ ደርሷል በማለት በአንዳንድ ማህበራዊ ድረ ገጾች የሚወራው ወሬ መሰረተ ቢስ ነው ብለዋል።ኮሚሽነሩ የትናንቱ በአል እንደወትሮው ሁሉ በሰላማዊ መንገድ መጠናቀቁን ጠቁመው ፥ በቁጥጥር ስር የዋሉ ተጠርጣሪዎች ባጠፉት ጥፋት ልክ እንዲጠየቁ ለማድረግ የህግ አግባብ ተከትለን ለመሄድ እየተዘጋጀን ነው ሲሉም ነው የተናገሩት።ግለሰቦቹ ጉዳያቸው ተጣርቶም ነጻ የሆኑትን በመልቀቅ ወንጀለኞች ለህግ ይቀርባሉ ማለታቸውን ፋና ዘግቧል።